**Predkladacia správa**

 Ministerstvo financií Slovenskej republiky predkladá návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov (ďalej len „zákon o cenách“) na základe uznesenia vlády č. 732 z 20. decembra 2023, z ktorého vyplýva úloha zabezpečiť doplnenie informačného systému Ministerstva financií Slovenskej republiky zriadením webového sídla na porovnanie cien potravín predávajúcich v maloobchode. Zriadenie webového sídla na porovnanie cien potravín predávajúcich v maloobchode je súčasťou opatrení, ktoré boli prijaté vládou Slovenskej republiky ako jemnejšie opatrenia, ktoré zákon o cenách umožňuje v rámci protiinflačného pôsobenia štátu, oproti regulácii cien.

Dôsledkom vojny na Ukrajine a pandémie COVID-19 bol značne ovplyvnený aj vývoj cien, ktorý má významný vplyv na vývoj životnej úrovne a sociálny i ekonomický rozvoj. Cieľom Programového vyhlásenia vlády Slovenskej republiky na obdobie rokov 2023 – 2027 v oblasti cenovej politiky je zvýšenie miery reakcie verejnej politiky v oblasti cien a cenových orgánov na extrémne nežiadúci cenový vývoj životne dôležitých tovarov.

Podľa súčasného znenia zákona o cenách Ministerstvo financií Slovenskej republiky ako ústredný orgán pre oblasť cien vykonáva široké spektrum kompetencií, a to najmä vypracováva koncepciu cenovej politiky a predkladá ju vláde Slovenskej republiky, ustanovuje podmienky pre dohodovanie a reguláciu cien a rozhoduje vo veciach regulácie cien. Novou kompetenciou ministerstva bude zverejňovanie cenových informácií o vybraných tovaroch.

Cieľom návrhu tejto novely je preto vytvorenie celkového legislatívneho rámca pre zavedenie elektronického systému zverejňovania cien vybraných tovarov.

Tento systém má slúžiť na informovanie verejnosti o cenovom vývoji vybraných tovarov, uľahčenie orientácie na trhu pre slovenských spotrebiteľov, ktorí vďaka tomuto systému budú môcť napr. nájsť najlacnejšie potrebné tovary, cenovú históriu, zľavy tovarov, vytvorenie si nákupného zoznamu a pod. V prvom kroku pôjde o zvýšenie transparentnosti cien vybraných základných potravín a v budúcnosti pri nepriaznivých cenových výkyvoch môže dôjsť k doplneniu iných dôležitých tovarov. Pre predajcov bude štátom vytvorené spoločné miesto, kde budú vybrané predávané tovary sústredené.

Návrh zákona predpokladá negatívny vplyv na rozpočet verejnej správy, na podnikateľské prostredie a pozitívny vplyv na informatizáciu spoločnosti, ktoré sú špecifikované v doložke vybraných vplyvov. Návrh zákona nepredpokladá žiadne vplyvy na sociálne prostredie, životné prostredie, služby verejnej správy pre občana a ani na manželstvo, rodičovstvo a rodinu. Predkladaný návrh zákona nebude mať vplyv na rozpočty obcí a rozpočty vyšších územných celkov.

Návrh zákona bol predmetom predbežného pripomienkového konania. Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky vyjadrila k návrhu zákona súhlasné stanovisko.

 Následne bol návrh zákona v dňoch 26. augusta až 16. septembra 2024 predmetom medzirezortného pripomienkového konania. Výsledky pripomienkového konania sú uvedené vo vyhodnotení pripomienkového konania.

Návrh zákona sa predkladá s rozpormi uvedenými vo vyhlásení Ministerstva financií Slovenskej republiky.

Návrh zákona bude predložený na rokovanie Legislatívnej rady vlády Slovenskej republiky a na rokovanie Hospodárskej a sociálnej rady Slovenskej republiky.

Predkladaný návrh zákona je v súlade s Ústavou Slovenskej republiky, s ústavnými zákonmi, s nálezmi Ústavného súdu Slovenskej republiky a s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj v súlade s právom Európskej únie.

Návrh zákona nie je predmetom vnútrokomunitárneho pripomienkového konania.